Kaimo Kuusk	Teie: 18.09.2025 nr 2-1/25/34-2	
Kaitseministeerium	
	
 	Meie: 12.12.2025 nr 1-12/958 - 3	

	
Vastus ettepanekule kohaliku omavalitsuste kaasamiseks riigikaitse tugevdamiseks		

Austatud kantsler Kaimo Kuusk	
	
Tänan Teid põhjaliku vastuse eest.
Hindan kõrgelt Kaitseministeeriumi valmisolekut panustada maakonnakeskustesse lasketiirude rajamisse. Samuti on mul hea meel selle üle, et kaitseministeerium on valmis toetama Tallinna droonitõrjevõimekust sisulise nõustamisega.
Kuna Te palusite edasiste arutelude jätkamiseks konkreetseid ettepanekuid, siis annan teada, et uue linnavalitsuse koalitsioonileppes on ette nähtud rajada Tallinnasse 50 meetrise lasketiir, mis võimaldaks aastaringset treeningut püssi- ja püstoliharjutuste ning toetaks lisaks sportlikele eesmärkidele ka riigikaitselist valmisolekut.       
Praegu pole Eesti pealinnas ainsatki 50 meetrist lasketiiru, kuigi seda vajavad nii võistlus- kui ka harrastussportlased, riigikaitseõpetuse läbiviijad, relvaloa taotlejad ja relvaomanikud, aga samuti jõustruktuurid.
Praeguses julgeolekuolukorras, kus on oluline tugevdada elanikkonna kaitsetahet ja praktilisi oskusi, on lasketiir võtmetähtsusega taristu. See võimaldab viia läbi riigikaitseõpetuse praktilist osa Tallinna koolides, aitab pakkuda väljaõpet reservväelastele ja vabatahtlikele, tõsta elanikkonna relvaohutuse ja enesekaitse teadlikkust ning tugevdada noorte valmisolekut kriisiolukordadeks.
Tänapäevane lasketiir võimaldaks lisaks arendada tipplaskesporti ja järelkasvu, pakkuda noortele distsiplineerivat ja arendavat vaba aja veetmise võimalust, koolitada laskmistreenereid, kohtunikke ja instruktoreid, tugevdada kaitsetahet ja relvaohutust ning toetada jõustruktuuride väljaõpet.
Seepärast  peame vajalikuks rajada Tallinnasse kaasaegne siselasketiir, kus on vähemalt 20 laskerada 10, 25 ja 50 meetri distantsidel. See võimaldaks kasutada õhkrelvi, väikesekaliibrilisi relvi, jahirelvi ja sõjaväerelvi. 
Kuna kaasaegne 50 meetrine siselasketiir teeniks lisaks sportlikele ja hariduslikele eesmärkidele ka riigikaitselisi eesmärke, siis teen ettepaneku kaaluda Kaitseministeeriumi võimalusi osaleda sellise lasketiiru rajamise rahastamises. Samuti on jätkuvalt aktuaalne minu eelmises kirjas mainitud vajadus suurendada kohalikes omavalitsustes droonitõrjevõimekust ja rajada Tallinnasse peamistesse rahvakogunemise paikadesse statsionaarsed droonitõrjesüsteemid, milleks Kaitseministeerium võiks jagada sisulisi nõuandeid ja pakkuda sihtotstarbelist rahastust.   

Kuna 8. detsembril astus Tallinnas ametisse uus linnavalitsus, siis saadan koopia käesolevast kirjast ka uuele abilinnapeale Tiit Terikule, kelle haldusalasse kõnealused küsimused nüüd kuuluvad ja kellega olen oma kirja sisu kooskõlastanud. 
Käesolevaga kinnitan, et äsja ametisse astunud Tallinna linnavalitsus soovib teha riigiga igakülgset koostööd riigikaitse arendamisel.

Lugupidamisega	

	
	
(allkirjastatud digitaalselt)	
Kristjan Järvan	
abilinnapea